SAVONLINNAN KÄRÄJÄOIKEUS
Tottinkatu 9
57 130 SAVONLINNA

Puhelin	010 364 8030
Fax	010 364 8005
Sähköposti	savonlinna.ko@om.fi

Savonlinna 15.12.2006

VIITE	Oikeusministeriön lausuntopyyntö 24.10.2006/ OM 8/31/2006 ja OM 011:00/2006 (riidattomien velkomusasioiden käsittelyn kehittäminen)

	Oikeusministeriölle

	Viite- kohdassa mainitun lausuntopyynnön johdosta Savonlinnan käräjäoikeus esittää seuraavan.

	Yleistä

	1. Työryhmä on mietinnössään (esim. s.35) osuvasti perustellut sitä, minkä vuoksi riidattomien velkomusasioiden käsittely tulisi jatkossakin säilyä tuomioistuimilla. Näihin perusteluihin käräjäoikeudella ei ole mitään lisättävää tai huomautettavaa. Tuomioistuinten suorittaman kontrollin merkitystä ei todellakaan ole syytä vähätellä.

	2. Käräjäoikeus kannattaa lämpimästi työryhmän esittämää sähköisen asiointijärjestelmän kehittämistä ja sen pikaista käyttöönottoa.

	Työryhmän ehdotuksista

	Käräjäoikeus kannattaa työryhmän ehdottamia toimenpiteitä summaarisen velkomusprosessin tehostamiseksi seuraavin huomautuksin.

	1. Tuomiopiirirajojen poistaminen konekielisesti vireille tulevien riidattomien velkomusasioiden käsittelyssä on sinänsä kannatettava ehdotus. Tämä kuitenkin edellyttää sen hyväksymistä, että haasteen tiedoksianto tapahtuu tavallisena postitiedoksiantona. Lähtökohtaisesti käräjäoikeus suhtautuu tällaiseen tiedoksiantotapaan varauksellisesti. Kun kuitenkaan tuomiopiirirajojen avaamisella tavoiteltavia etuja ei liene mahdollista saavuttaa muutoin kuin ottamalla tiedoksianto virkakirjeellä käyttöön, käräjäoikeus kannattaa tällaisen tiedoksiantotavan käyttämistä konekielisissä asioissa.

	2. Postitiedoksiannon onnistuminen edellyttää sitä, että velallisen osoitetiedot ovat ajan tasalla ja oikein. Tämän vuoksi kantajalle tulisi asettaa velvoite ilmoittaa haastehakemuksellaan, milloin ja miten velallisen osoitetiedot on tarkastettu.

	3. Käräjäoikeus yhtyy työryhmän näkemyksiin perintä- ja oikeudenkäyntikulujen korvaamisvelvollisuudesta. Oikeudenkäyntikulujen sitominen velan pääomaan saa korostuneen merkityksen tilanteissa, joissa velkomuksen kohteena oleva pääoma on hyvin pieni, ääritapauksissa jopa alle kymmenen euroa.- Vaikka jokaisella täytyy olla oikeus saada saatavalleen, saatavan suuruudesta riippumatta, täytäntöönpanokelpoinen tuomio, tästä ei välttämättä tarvitse seurata täysimääräinen oikeudenkäyntikulujen korvausvelvollisuus.

	Laamanni 		Jorma Huttunen